Parate polisiemanne red kapingslagoffer; 1 vas | Maroela Media
Die Mercedes Benz waarop beslag gelê is. Foto: SAPD
'n Kapingslagoffer is Woensdagoggend deur twee parate lede van die Soweto-blitspatrollie gered, terwyl een vermeende kaper in hegtenis geneem en twee gekaapte voertuie teruggevind is.
Kapt. Mavela Masondo, woordvoerder van die polisie, sê die blitspatrolliebeamptes was tussen 08:00 en 09:00 besig met patrolliewerk op die Goue Hoofweg toe hulle 'n wit Mercedes Benz teen die aankomende verkeer aangery sien kom. Die beamptes het onraad vermoed en die voertuig agternagesit.
"Die Mercedes het versnel en roekeloos deur die verkeer gevleg om die polisie te ontduik. Die voertuig was uiteindelik naby die Burgersentrum in Lenasia-Suid in 'n botsing betrokke. Die beamptes kon daarin slaag om een gewapende verdagte, wat skote op hulle afgevuur het, in hegtenis te neem. Sy makker het ontsnap," sê Masondo.
Die ongelisensieerde vuurwapen en ammunisie waarop beslag gelê is. Foto: SAPD
In die Mercedes het beamptes 'n man aangetref wat aan hulle gesê het hy is kort vantevore deur die twee verdagtes by sy huis in Ridgeway gekaap. Die Mercedes was egter nie die man se motor nie – die slagoffer se gekaapte voertuig is later in Eldorado Park gevind.
Masondo sê verdere ondersoek het vasgestel die Mercedes Benz is vroeër in Mondeor gekaap.
Niemand is tydens die jaagtog of skietery beseer nie.
Masondo sê sake van poging tot moord, besit van 'n gesteelde voertuig en onwettige besit van 'n vuurwapen en ammunisie is by die Lenasia-Suid-polisiestasie aanhangig gemaak.
Baie geluk aan die polisie. Dis uitstekende en lekker om sulke berigte te lees. Maar ek moet dit nou noem. Saak van onder andere poging tot moord is geopen. Dit is na daar op die polisie geskiet is. Maar as 'n boer met 'n panga oor die kop geslaan word en herhaaldelik met 'n mes gesteek word – dan is dit net huisroof. Hoe werk dit nou? Wys jou nou maar net – ons trek aan die kortste end. Dit gaan nooit verander nie.
Polisie het onraad vermoed toe mercedes teen aankomende verkeer beweeg……wat n simpel stelling, duh….
Vreeslik paraat om te sien hoe 'n voertuig teen die verkeer ry. Hmmmm…
Maar ek is bly hulle het darem opgevolg en nie net anderpad gekyk nie.
Nou is dit poging tot moord, slaan 'n boer met n panga oor die kop en daar word 'n roof saak ondersoek.
Kan iemand dalk net vir Blondie verduidelik hoe polisie beamptes as paraat beskryf kan word wanneer hulle 'n voertuig wat teen die verkeer in ry, opmerk???